Mopoautoliigan kiinnijäänti ravistelee pikkupitäjää: Useita kymmeniä alaikäisiä sotkeentunut rikoksiin ja huumeisiin

Askolalaisille vanhemmille on odotettavissa ikäviä yhteydenottoja poliisilta.

Ainakin neljäkymmentä Itä-Uudellamaalla asuvaa nuorta on sotkeutunut ”mopoautoliigan” toimintaan sekä sen ympärillä käytyyn huumekauppaan.

Keskuspaikka on vain viidentuhannen asukkaan Askola.

– Näiden nuorten taustat vaikuttavat hyvin erilaisilta. Tässä on kyseessä parin eri ikäluokan kaveripiirit, jotka ovat linkittyneet yhteen, kertoo rikoskomisario Jyri Hiltunen Itä-Uudenmaan poliisista.

Vangittuna on ollut seitsemän nuorta ja muutama on ollut pidätettynä. Kaikki ovat nyt vapaalla jalalla.

– Vähintään nelisenkymmentä tyyppiä on tavalla tai toisella tiedustellut kiinniotetuilta huumeita, mutta he eivät kaikki asu Askolassa. Puhutaan Askolan ja Porvoon alueista, Hiltunen sanoo.

Vyyhti alkoi purkautua, kun kaksi nuorta meni 2. maaliskuutta Pukkilassa täydellisesti naamioituneina ja kaasusumuttimella aseistautuneina kauppaan ryöstääkseen sen. Myyjä pakeni takahuoneeseen ja soitti hätäkeskukseen. Sillä välin 16 ja 17 -vuoden ikäiset naamiopojat eivät saaneet kassaa auki, vaan joutuivat tyytymään sylilliseen tupakkaa.

– Ainakin heillä tuntuu olleen käsitys siitä, miten kannattaa naamioitua, Hiltunen sanoo.

Mopoautossa, joka oli pakoauto, odotti 15-vuotias rikostoveri. Hän ei kuitenkaan ollut pakomopoauton kuski.

– Hän oli muuten mukana.

Pako suuntautui poikien kotikulmille Askolaan, jossa mopoautoliiga yritti murtautua rakennukseen, jossa on kukkakauppa ja apteekki.

Poliisin partio löysi hylätyn mopoauton, jossa oli poikien tavaroita. Näin päästiin yhden pojan jäljille ja hänet otettiin kiinni jo seuraavana yönä. Muut tavoitettiin myöhemmin.

Poliisin tekemät kotietsinnät ja muu tekninen tutkinta johtivat isomman rikosvyyhden selviämiseen. Siihen sisältyy huumausaine-, omaisuus- ja väkivaltarikosasioita.

Hiltunen arvelee, että ne ovat ”vain pintaraapaisu lyhyeltä ajalta Askolasta”.

– Töhryjen ja huumausainerikosten todellista määrää voi vain arvioida.

Tutkinnassa on käynyt ilmi, että Askolan seudulla on huumausaineiden käyttö joidenkin nuorten keskuudessa varsin yleistä.

Tutkinnassa on viisi törkeää huumausainerikosta, 8 tavallista huumausainerikosta ja 24 käyttörikosta.

Epäillyiltä takavarikoidun materiaalin perusteella poliisilla on tiedossa joitain kymmeniä nuoria, jotka ovat hankkineet tai yrittäneet hankkia huumeita kiinniotetuilta henkilöiltä. Tyypillisimpiä aineita ovat olleet kannabis, amfetamiini ja erilaiset huumausaineiksi luokiteltavat lääkkeet. Viitteitä on myös muista aineista.

Tutkinnan yhteydessä selvisi viisi mökkimurtoa viime hiihtoloman ajalta sekä varastetun tavaran vastaanottamiseen ja kauppaan liittyviä kätkemisrikoksia. Samoja tekijöitä epäillään myös muutamista näpistyksistä, joissa uhreina ovat koulukaverit. Puhelimia on viety kavereiden taskusta koulutuntien aikana.

Rikoksista saatu hyöty on ilmeisesti käytetty pääsääntöisesti vain päihteiden hankintaan, ei kuitenkaan alkoholin.

Rikosvyyhtiin liittyy tässä vaiheessa noin 50 erilaista vahingontekoa, joista suurin osa töhrimisiä, mutta Hiltusen mukaan myös ”niin sanotusti huvikseen paikkojen hajottamisia”.

Poliisi jatkaa tutkintaa ja tulee vielä ottamaan yhteyttä useamman asiaan liittyvän nuoren vanhempiin.